Ница
Ница (, Нис; на окситански Niça или Nissa) е град в Югоизточна Франция, регион Прованс-Алпи-Лазурен бряг. Градът е важен туристически център на Средиземно море. Населението му е 343 895 души (2014), а на градската агломерация – около 1 004 826 души (2013).

Градът е разположен по бреговете на Залива на ангелите, заобиколен от приморските Алпи, защитаващи града от хладни ветрове. Столицата на Лазурния бряг е петият по големина град във Франция (след Париж, Марсилия, Лион и Тулуза) и най-големият на френската Ривиера.

История 
Основан е през 5 век пр.н.е. от гърците като търговски център под името Никея, а след три столетия е завладян от римляните. И до днес са съхранени римски терми и арени. През 11 век Ница се присъединява към княжество Прованс, през 14 век – към Савоя, в началото на 19 век – към Пиемонт и Сардиния, и едва от 1860 г. се води като град във Франция. Оригиналното мото е било „Nicæa civitas fidelissima“, т.е. „Ница – най-преданият град“ (предан на Савойската династия), но девизът е съкратен през 1860 г. на „Nicæa civitas“ („Градът Ница“), когато става френски град.

В центъра е главният площад „Масена“, построен през 1835 г. На изток от него е старият район на града, така наречената Стара Ница, прочута с тесните си извити улички и множество ресторанти, където могат да се опитат специалитетите на местната кухня. От началото на 20 век в града започват да идват на почивка англичани, които прекарвали в Стара Ница цялата зима. Те били толкова много, че знаменитата 7-километрова крайбрежна улица получила названието „Английска алея“ (Promenade des Anglais). Тя е построена от англичанина Луис Уей през 1830 г. за следобедни разходки под палмите. Улицата е заобиколена с дворци и вили в стил рококо от периода Бел епок. Там са и най-известните хотели в града.

В града има 18 музея и галерии – музеи на Матис, Марк Шагал, Реноар, Огюст Роден и др. Всяка година от 13 до 25 февруари се провежда знаменитият карнавал в Ница. Всяка зима маскарадните процесии, парадът на цветята, соаретата, концертите и фойерверките събират над 1,2 млн. зрители. Първото сведение за карнавала е от 1294 г., когато конт Шарл д'Анжу прекарал „радостни дни“ в Ница. Съвременното празнуване датира от 23 февруари 1873 г., когато Негово величество крал Карнавал I влязъл в града.

Парадът на цветята се е състоял за първи път през 1876 г. край морското крайбрежие и е преминал по Английската алея. Скоро скромната размяна на букети между красиво украсените карети на посетителите се превърнала в престижно шоу, което днес е част от карнавала. Парадът на цветята включва 20 подвижни платформи, изцяло украсени с 4 – 5 хиляди живи цветя. Най-привилегированото място на Парада на цветята се отрежда на мимозата, която е символ на Ница.

Именно тук през 2016 г. е извършен ужасяващият терористичен акт. По време на Националния празник, 14 юли 2016 г., след празничните фойерверки, товарен камион навлиза по Английската алея и в продължение на около два километра прегазва стотици хора, от които 86 загиват, над 300 са ранени. Шофьорът е застрелян.

Спорт 
Представителният футболен отбор на града е ОЖК „Ница“.

Парад на цветя

Известни личности 
 Родени в Ница
 Жером-Адолф Бланки (1798 – 1854), икономист
 Джузепе Гарибалди (1807 – 1882), италиански революционер
 Милен Дьомонжо (р.1935), киноактриса
 Франсис Ле (р. 1932), композитор
 Жорж Лотнер (1926 – 2013), режисьор
 Жан-Мари Гюстав Льо Клезио (р. 1940), писател
 Морис Роне (1927 – 1983), актьор
 Надин Трентинян (р. 1935), режисьорка

 Починали в Ница
 Жулиен Берто (1910 – 1995), актьор
 Гарсиласо де ла Вега (1503 – 1536), испански поет
 Айседора Дънкан (1877 – 1927), американска танцьорка
 Анри Матис (1869 – 1954), художник
 Морис Метерлинк (1862 – 1949), белгийски писател
 Николо Паганини (1782 – 1840), италиански композитор
 Александър Раевски (1795 – 1868), руски офицер
 Шарл Спак (1903 – 1975), белгийски сценарист

Международни връзки 
 Активни побратимявания:
  Кунео, Италия
  Единбург, Великобритания
  Гданск, Полша
  Ханчжоу, Китай
  Лавал, Канада
  Луизиана (щат), САЩ
  Маями, САЩ
  Нюрнберг, Германия
  Санкт Петербург, Русия
  Сегед, Унгария
  Солун, Гърция
  Ялта, Украйна
 Други побратимявания:
  Аликанте, Испания
  Картахена, Колумбия
  Антананариво, Мадагаскар
  Кейп Таун, РЮА
  Хюстън, САЩ
  Камакура, Япония
  Либревил, Габон
  Манила, Филипини
  Нетания, Израел
  Нумеа, Франция
  Пукет, Тайланд
  Рио де Жанейро, Бразилия
  Сен Дени, Франция
  Санта Крус де Тенерифе, Испания
  Соренто, Италия
  Ереван, Армения
 Пакт на партньорство:
  Сямън, Китай
  Кемисет, Мароко от 2003

Вижте също 
 История на Прованс

Външни препратки 
 Официален сайт на град Ница